2002/306/EY: EY:n sekä Tanskan ja Färsaarten sekakomitean päätös N:o 1/2002, tehty 20 päivänä maaliskuuta 2002, kirjanpidollista erottelua koskevan 20 a artiklan lisäämisestä käsitteen "alkuperätuotteet" määrittelystä ja hallinnollisen yhteistyön menetelmistä tehtyyn pöytäkirjaan N:o 3



Virallinen lehti nro L 104 , 20/04/2002 s. 0044 - 0044



EY:n sekä Tanskan ja Färsaarten sekakomitean päätös N:o 1/2002, tehty 20 päivänä maaliskuuta 2002, kirjanpidollista erottelua koskevan 20 a artiklan lisäämisestä käsitteen "alkuperätuotteet" määrittelystä ja hallinnollisen yhteistyön menetelmistä tehtyyn pöytäkirjaan N:o 3 (2002/306/EY) SEKAKOMITEA, joka ottaa huomioon Euroopan yhteisön sekä Tanskan hallituksen ja Färsaarten maakuntahallituksen sopimuksen(1), jäljempänä "sopimus", ja erityisesti sen 34 artiklan 1 kohdan, sekä katsoo seuraavaa: (1) Sopimuksen pöytäkirja N:o 3 käsitteen "alkuperätuotteet" määrittelystä ja hallinnollisen yhteistyön menetelmistä tuli voimaan 1 päivänä tammikuuta 1997. (2) Sopimukseen perustuvissa kauppasuhteissa on ilmennyt tarve ottaa käyttöön kirjanpidollisen erottelun järjestelmä. (3) Lupa käyttää kirjanpidollisen erottelun menetelmää olisi tietyin edellytyksin annettava, jos etuuskohtelun alaisen vientituotteen valmistuksessa käytettävien samanlaisten ja keskenään korvattavissa olevien alkuperäainesten ja ei-alkuperäainesten erillisvarastointi aiheuttaa huomattavia kustannuksia tai vaikeuksia. Lupien käyttöä olisi valvottava ja ne olisi peruutettava, jos niitä käytetään sääntöjenvastaisesti, ON PÄÄTTÄNYT SEURAAVAA: 1 artikla Lisätään käsitteen "alkuperätuotteet" määrittelystä ja hallinnollisen yhteistyön menetelmistä tehtyyn pöytäkirjaan N:o 3 artikla seuraavasti: " 20 a artikla Kirjanpidollinen erottelu 1. Jos samanlaisten ja keskenään korvattavissa olevien alkuperä- ja ei-alkuperäaineisten erillisvarastointi aiheuttaa huomattavia kustannuksia tai merkittäviä vaikeuksia, tulliviranomaiset voivat asianomaisten kirjallisesta pyynnöstä antaa luvan käyttää niin kutsuttua kirjanpidollisen erottelun menetelmää kyseisten varastojen hallinnoimiseksi. 2. Tätä menetelmää käytettäessä on pystyttävä varmistamaan, että sellaisten tuotettujen tuotteiden, joita voidaan pitää alkuperätuotteina, lukumäärä on sama kuin jos varastot olisivat olleet fyysisesti erillään. 3. Tulliviranomaiset voivat myöntää tällaisen luvan asianmukaisina pitämillään edellytyksillä. 4. Kirjanpidollista erottelua on toteutettava ja sovellettava siinä maassa sovellettavien yleisesti hyväksyttyjen kirjanpitoperiaatteiden mukaisesti, jossa tuote valmistetaan. 5. Luvanhaltija voi tapauksen mukaan antaa tai hakea alkuperäselvityksiä tuotemäärälle, jonka voidaan katsoa muodostuvan alkuperätuotteista. Luvanhaltijan on tulliviranomaisten pyynnöstä annettava selvitys siitä, kuinka näitä määriä on hallinnoitu. 6. Tulliviranomaiset valvovat luvan käyttöä ja voivat milloin tahansa peruuttaa sen, jos luvanhaltija käyttää sitä sääntöjenvastaisesti tai ei täytä jotain muuta tässä pöytäkirjassa vahvistettua edellytystä." 2 artikla Tämä päätös tulee voimaan päivänä, jona se tehdään. Sitä sovelletaan 1 päivästä tammikuuta 2002. Tehty Tórshavnissa 20 päivänä maaliskuuta 2002. Sekakomitean puolesta Herluf Sigvaldsson Puheenjohtaja (1) EYVL L 53, 22.2.1997, s. 2.